钦定古今图书集成/明伦汇编/氏族典/第018卷 > 《氏族博考叙》吴京
## 钦定古今图书集成/明伦汇编/氏族典/第018卷 > 《氏族博考叙》吴京

庄周曰：六合之外，圣人存而不论。”夫圣人固不欲哓
哓于天下，或有不得已者焉，岂哫訾呫嗫，终无事于
辅颊舌也哉？顾于六合之外不论，何也？天下未有无
因而强说者，圣如尼父，顾难于开创哉？使当是时，《六
经》之梗概不遗于先王，则安所赖藉以立删定修赞
之功也？故尼父仅以述自居，虽若㧑谦，夫亦道其实
而已。至于六合之外，奚凭奚据？圣人纵有悬河之雄
辨，而可以强覆载所不及之处，而容其喙乎？噫！古今氏族，岂易言哉？炎黄以前，遐哉邈乎！即六合外也，自
炎以姜，黄以姬，而子姓始分。降及三代，则以谥、以官、
以邑国、以王父字，斯谓之氏，谓之族。嗣是而秦、汉、魏、
晋，下齿日庶，姓日繁，而载之方册者更仆未易数也。
余未暇以秉笔者而枚举之，思秦火未尽燔，孔壁，无
禁而出之，则《方册》所载，概皆有因，而非不根之论也。
凌大夫穉哲甫早年解组，沈酣典籍，自六经诸子、天
文、地志、稗官、小说，靡不咀嚼而钩致之。已辑《姓谱》卷
一百有五十而梓行矣。复考《方册》所载之说，汇为一
编而折衷之，题曰《氏族博考》授余。余读之，作而叹曰：
“博哉，良工苦心乎！读是书而知其益无方矣。如吴、鲁
之姓同姬，徐秦之姓同嬴，愿室家者不得偕伉俪，则
由是以明婚姻之礼矣。如始以一姓为三派，终以三
派各一姓，笃亲亲之谊者循等杀，则由是以昭疏戚
之分矣。如唐、虞、夏、商之姓由帝王，巫、卜、陶丘之姓由
术业”，论高卑者，愬源流而轩轾之，则由是以彰贵贱
之势矣。他如四声之韵，五音之属，华夏之别，支庶之
分，公私之义，一开卷而靡不昭揭焉。纷然杂出于方
册者，固各有因。大夫博考而汇之，又因乎其因也，非
强论夫六合之外也。读是书而知其益无方矣，奚愧
于尼父之述哉！大夫居家好闲，有“《羔羊》《素丝之风，读
书也专，述古也多，此其述之大者云。